מספר פנימי: 563746

הכנסת העשרים

**יוזמים: חברי הכנסת** **יואב קיש**
 **נורית קורן**
 **דוד ביטן**
 **מכלוף מיקי זוהר**
 **אורי מקלב**
 **אלי כהן**
 **ניסן סלומינסקי**
 **יצחק וקנין**
 **רוברט אילטוב**

הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה - 2015

|  |  |  |
| --- | --- | --- |
|  |  |  |
|  |  |  |
| תיקון חוק שוויון זכויות לאנשים עם מוגבלות | 1.  | בחוק שוויון זכויות לאנשים עם מוגבלות, התשנ"ח–1998[[1]](#footnote-2) , בסעיף 9 ­– |
|  |  | (1) בסעיף קטן (א), בסופו יבוא "לעניין מעביד שהוא גוף ציבורי יראו כגוף שיש בו ייצוג הולם מי שלפחות 3% מקרב עובדיו הם אנשים עם מוגבלות";  |
|  |  | (2) אחרי סעיף קטן (א) יבוא: |
|  |  |  | "(א1) מעביד שהוא גוף ציבורי, ימנה ממונה תעסוקה (להלן – הממונה); הממונה ישמש כתובת לפניות העובד והמעביד בנושא ייצוג הולם, ויהיה כפוף בעניינים הנוגעים למילוי תפקידו להנחיות מקצועיות שתקבע הנציבות."; |
|  |  | (3) בסעיף קטן (ד), בהגדרה "מעביד", בסופה יבוא "ולעניין גוף ציבורי שאיננו המדינה או מעביד אחר כאמור, אם הוא מעסיק מעל 25 עובדים". |
|  |  | (4) אחרי סעיף קטן (ד) יבוא: |
|  |  |  | "(ה) אחת לשנה יגיש השר הממונה על הגוף הציבורי לממשלה, למבקר המדינה, לנציבות ולוועדת העבודה, הרווחה והבריאות של הכנסת דין וחשבון באשר לייצוג הולם של אנשים עם מוגבלות בקרב עובדי הגוף הציבורי האמור, וכן תוכנית יעדים ומטרות בדבר יישום הייצוג ההולם לשנים הבאות." |
| תיקון חוק שירות המדינה (מינויים) | 2. | בחוק שירות המדינה (מינויים), התשי"ט–1959[[2]](#footnote-3), בסעיף 15א, אחרי סעיף קטן (א) יבוא: |
|  |  | "(א1) יראו כמתן ייצוג הולם לעניין אנשים עם מוגבלות לפי סעיף קטן (א), אם בשנה הראשונה לחוק לפחות 3% מקרב העובדים הם אנשים עם מוגבלות.". ובשנה השנייה תורחב חובת הייצוג ההולם ל 5% אחוז  |

דברי הסבר

חוק שוויון זכויות לאנשים עם מוגבלות, התשנ"ח–1998 (להלן – החוק), קובע כי על מעביד לפעול לשילוב הולם של אנשים עם מוגבלות, אולם הוא לא קובע מהו ייצוג הולם ולא מפרט אלו צעדים יש לנקוט על מנת ליישמו.

בדוח מבקר המדינה 64ג לשנת 2013 פורסמו ממצאים לגבי טיפול הרשויות בשילוב אנשים עם מוגבלות בתעסוקה, לרבות הייצוג ההולם של אנשים עם מוגבלות בשירות המדינה. הדוח קובע בין השאר כי "שיעור העסקתם של אנשים עם מוגבלות בשירות המדינה נמוך ועמד על 2.05% בלבד מעובדי המדינה בשנת 2010 אף ששיעורם באוכלוסייה היה למעלה מ-5%. עוד העלתה הבדיקה כי אף שהתקבלה החלטת ממשלה בינואר 2012 לייעד משרות לאנשים עם מוגבלות וכך לקדם ייצוג הולם בשירות המדינה, במועד סיום הביקורת עדיין לא פורסם מכרז למשרה ייעודית מעין זו. יוצא אפוא כי נציבות שירות המדינה לא פעלה באופן יזום לקידום ייצוגם ההולם של אנשים עם מוגבלות בשירות המדינה, והיקף העסקתם בשירות המדינה נותר נמוך כשהיה".

בשל כך, מוצע לקבוע כי גופים ציבוריים, יידרשו לדאוג לייצוג הולם של אנשים עם מוגבלויות, כך שמספרם לא יפחת מ-3% מהמספר הכולל של העובדים והעובדות בשנת 2017 יעלה שיעור העסקתם של העובדים עם המוגבלות ב 2% נוספים ויעמוד על 5% מכלל העובדים לכל הפחות וזאת בתאם להחלטת ממשלה מספר 2261 מיום 30.11.14 עוד מוצע שגוף ציבורי כאמור ימנה ממונה שילוב בתעסוקה, שיהווה כתובת לפניות הן של המעביד והן של העובדים בדבר שילוב מוצלח וראוי במקום העבודה. הממונה יפעל על פי כללים מקצועיים שתקבע נציבות שוויון זכויות לאנשים עם מוגבלות כמשמעותה בחוק (להלן – הנציבות).

כמו כן, מוצע לתקן את חוק שירות המדינה (מינויים), התשי"ט–1959, ולקבוע שיראו כמתן ייצוג הולם לעניין אנשים עם מוגבלות בקרב העובדים בשירות המדינה, אם לפחות 3% מקרב העובדים הם אנשים עם מוגבלות.

עוד מוצע כי השר הממונה על הגוף הציבורי יעביר מדי שנה דין וחשבון על יישום הוראות החוק בשנה החולפת, וכן לגבי תכניות עתידיות לשילוב העסקה של אנשים עם מוגבלות. הדיווח יוגש לממשלה, למבקר המדינה, לנציבות ולוועדת העבודה, הרווחה והבריאות של הכנסת.

הצעת חוק דומה בעיקרה הוגשה בכנסת ה 19 ע"י ח"כ איציק שמולי וקבוצת חברי כנסת

---------------------------------

הוגשה ליו"ר הכנסת והסגנים

והונחה על שולחן הכנסת ביום

1. ס"ח התשנ"ח, עמ' 152. [↑](#footnote-ref-2)
2. ס"ח התשי"ט, עמ' 86. [↑](#footnote-ref-3)